**สรุปแนวทางปฏิบัติเรื่องฎีกาขอพระราชทานความเป็นธรรม และฎีกาขอพระราชทานความช่วยเหลือ**

 ด้วยกระทรวงมหาดไทย แจ้งว่า สำนักงานองคมนตรี ได้ประชุมร่วมกับกระทรวงมหาดไทย และหน่วยงานที่เกี่ยวข้อง เมื่อวันที่ 4 ธันวาคม 2561 เพื่อพิจารณาและกำหนดแนวทางการปฏิบัติเรื่องฏีกาขอพระราชทานความเป็นธรรม และฎีกาขอพระราชทานความช่วยเหลือ โดยมีพลเอก ไพบูลย์ คุ้มฉายา องคมนตรี เป็นประธานในการประชุม ซึ่งในที่ประชุมได้กำหนดแนวทางปฏิบัติในเรื่องทูลเกล้าถวายฎีกา ดังนี้

 1.1 ประเด็นเรื่องฎีกาขอพระราชทานความเป็นธรรม และฎีกาขอพระราชทานความช่วยเหลือ ให้ถือว่าเป็นเรื่องที่สำคัญเร่งด่วน ที่หน่วยงานจะต้องรับทราบ และนำไปเป็นแนวทางในการดำเนินการ ได้แก่

 (1) ความเร่งด่วนเกี่ยวกับความเดือดร้อน หรือความกดดัน และผลเสียที่จะเกิดหากไม่แก้ไข

 (2) ความถูกต้องเป็นธรรมจะต้องมีให้

 (3) อะไรที่ช่วยได้ ทำให้เกิดความถูกต้อง หรือเกิดผลดี

 (4) อะไรจริง ไม่จริง หรือฎีกาที่ไม่ชอบด้วยเหตุผล

 (5) ลำดับความเร่งด่วนและประเภทให้ดี

 1.2 ประเด็นการรายงานผลการดำเนินงานของจังหวัด ขอให้ความสำคัญในประเด็นดังต่อไปนี้

 (1) ขอให้จังหวัดแจ้งผลการพิจารณาการให้ความช่วยเหลือ การตรวจสอบข้อเท็จจริง และพฤติกรรมของผู้ฎีกาตามความเป็นจริงและรวดเร็ว ภายในระยะเวลาที่กำหนด

 (2) ในการรายงานผล หากมีข้อมูลเกี่ยวกับพฤติกรรมผู้ฎีกา เช่น เป็นกลุ่มแกนนำแสวงหาประโยชน์จากการถวายฎีกา หรือพฤติกรรมที่ไม่เหมาะสมอื่น ให้แจ้งข้อมูลดังกล่าวประกอบมาด้วย

 (3) บูรณาการความร่วมมือในการประสานการให้ความช่วยเหลือผู้ฎีกาด้านอื่นๆ เพื่อบรรเทาความเดือดร้อน เช่น การประสานกับยุติธรรมจังหวัด เป็นต้น

 1.3 ให้มีการรายงานผลการดำเนินการ การรายงานถึงปัญหา อุปสรรค หรือเหตุที่ไม่สามารถแก้ไขปัญหาให้กับราษฎรได้ รวมทั้ง ข้อเสนอแนะที่เป็นแนวทางการให้ความช่วยเหลือผู้ทูลเกล้าถวายฎีกา

 เพื่อให้เป็นไปตามแนวทางดังกล่าวข้างต้น ศูนย์ดำรงธรรมจังหวัดอ่างทองได้แจ้งส่วนราชการสังกัดราชการส่วนภูมิภาค ส่วนราชการสังกัดราชการส่วนกลาง หน่วยงานรัฐวิสาหกิจทุกแห่ง อำเภอทุกอำเภอ องค์การบริหารส่วนจังหวัดอ่างทอง และสำนักงานเทศบาลเมืองอ่างทอง เพื่อทราบและถือปฏิบัติตามแนวทางดังกล่าวข้างต้นในส่วนที่เกี่ยวข้องโดยเคร่งครัดต่อไป ทั้งนี้ ในส่วนของอำเภอ ขอให้แจ้งองค์กรปกครองส่วนท้องถิ่นในพื้นที่ ทราบและถือปฏิบัติในส่วนที่เกี่ยวข้องโดยเคร่งครัดด้วย